钦定古今图书集成/明伦汇编/官常典/第311卷 > 石玠
## 钦定古今图书集成/明伦汇编/官常典/第311卷 > 石玠

按《明外史》本传：“玠字邦秀，槁城人。父玉，山西按察使。
玠举成化末年进士，知氾水县，有惠政。弘治中，召为
御史，出核大同军储，按甘肃及陕西，条上边务，悉中
机宜。左都戴珊素知玠，既还朝，事无巨细悉委之。尝
因灾异率同官劾南京刑部尚书翟瑄以下二十七
人，时论以为当。正德元年，擢山西提学副使，迁按察”
使、左、右布政使。去父玉官时，仅二十载，吏民安其政，
称世美焉。六年擢右副都御史，巡抚大同。旋召拜兵
部右侍郎。八年，海西贼老鼠乃留及都督祝孔革等
数犯边，阻诸部朝贡。而泰宁三卫又与别部相攻，久
不通贡市。边臣请用兵。廷议欲先事绥怀，乃命玠以
左侍郎兼佥都御史往辽东巡视。玠驰至开元，遣使
出关抚谕。诸部闻之喜，相率贡马受约束。《老鼠乃留》
等亦悔罪，率所部二十人入关修职贡。事闻，帝大喜，
玺书嘉劳，召还，由是玠遂蒙帝眷。玠奏举同知张龙
等，御史张鹏以为有私，劾之。帝怒，责鹏左都陆完。既
迁官，廷推，代者三上，悉不用。最后推玠，乃以为右都
御史，掌院事。于是御史李隐疑玠有所夤缘，劾请罢
职，不报。十年拜户尚。是时群邪乱政，屡挠部权。诸尚
书多不敢争抗，惟玠力与之争。中官史太镇云南，请
独领银场务；杜甫镇湖广，请借盐船税银为进贡资；
刘德守凉州，请带食茶六百引。玠皆执不可。西僧入
乌思藏，封教王请马快船三十艘贩载食盐。玠又极
言其害。帝初出居庸，玠切谏。及在宣府，需银百万两，
玠持不可。帝弗从，乃进其半。王琼欲害彭泽，玠廷誉
之，权幸多不悦。而奸民欲牟盐利者，贿朱宁为请，无
不如志。玠又连章执奏，宁尤衔之。会廷臣以谏南巡，
跪之阙下，诸大臣皆莫敢言，玠又独论救群小，激帝
怒。于是严旨诘责，令自陈。玠引罪，复被切让，遂引疾
去。赐敕驰传，有司给廪隶，犹如故事。家居二年卒，赠
太子少保。玠有操行，一介不妄取，既归，田庐无加于
旧。